Opozorilo: Neuradno prečiščeno besedilo predpisa predstavlja zgolj informativni delovni pripomoček, glede katerega organ ne jamči odškodninsko ali kako drugače.

Neuradno prečiščeno besedilo Odloka o občinskih taksah obsega:

* Odlok o občinskih taksah (Uradno glasilo Občine Renče-Vogrsko, št. 7/2011),
* Odlok o spremembi Odloka o občinskih taksah (Uradno glasilo Občine Renče-Vogrsko, št. 5/2015),
* Odlok o spremembah in dopolnitvah Odloka o občinskih taksah (Uradno glasilo Občine Renče-Vogrsko, št. št. 16/2023).

**ODLOK
o občinskih taksah**

(neuradno prečiščeno besedilo št. 2)

**1. člen**

S tem odlokom se določi obveznost plačevanja občinske takse v občini Renče-Vogrsko, vrsto in višino takse, zavezance za plačilo takse ter postopek odmere, obračuna in plačila takse.

**2. člen**

Občinske takse na območju občine Renče-Vogrsko so predpisane za:

* uporabo javnih površin za prirejanje razstav, prireditev in prodajo izven prodajaln,
* parkiranje na javnih prometnih površinah in
* uporabo javnega prostora za kampiranje (v nadaljevanju: taksni predmeti).

**3. člen**

Javna površina je površina, ki je pod enakimi pogoji namenjena vsem, kot so: javna cesta, ulica, trg, tržnica, igrišče, parkirišče, park, zelenica, rekreacijska površina in podobna površina.

**4. člen**

Taksni zavezanci so pravne osebe, samostojni podjetniki posamezniki in posamezniki (fizične osebe), ki uporabljajo ali nameščajo taksne predmete.

**5. člen**

Plačila občinske takse na podlagi tega odloka so oproščeni:

* upravni organi in krajevne skupnosti,
* izvajalci gospodarskih javnih služb v okviru svoje dejavnosti,
* organizacije humanitarnih dejavnosti,
* društva in klubi, ki so ustanovljeni na območju občine Renče-Vogrsko in
* organizatorji volilne ali referendumske kampanje za oglase na začasnih panojih, ki jih določi občina.

**6. člen**

Višina takse na dan se določi tako, da se vrednost točke pomnoži s številom točk za posamezne taksne predmete.

Število točk je za posamezne taksne predmete določeno v posebnem delu - TARIFA OBČINSKIH TAKS, ki je sestavni del tega odloka.

Vrednost točke na dan uveljavitve tega odloka znaša 0,0448 EUR.

Vrednost točke se valorizira vsako leto do konca koledarskega leta za naslednje leto z indeksom spremembe drobno prodajnih cen. Vsakoletno vrednost točke določi župan s posebnim sklepom.

**7. člen**

Občinske takse so prihodek proračuna občine Renče-Vogrsko.

**8. člen**

Taksna obveznost je obveznost plačila občinske takse.

Taksna obveznost nastane z dnem namestitve oziroma s pričetkom uporabe taksnega predmeta, preneha pa s potekom dneva ali meseca, v katerem je taksni zavezanec odstranil taksni predmet, oziroma ga prenehal uporabljati ter je obvestil organ občinske uprave o odstranitvi taksnega predmeta ali o prenehanju njegove uporabe.

**9. člen**

Taksni zavezanec mora namero pričetka uporabe taksnega predmeta predhodno prijaviti organu občinske uprave občine Renče-Vogrsko (v nadaljevanju: organ občinske uprave).

Prijava taksne obveznosti mora vsebovati:

* podatke o taksnem zavezancu,
* podatke o času in kraju uporabe oziroma namestitve taksnih predmetov,
* vrsto taksnega predmeta (površina, število, ipd) in
* uvrstitev v tarifo občinskih taks.

Prijava iz drugega odstavka tega člena je hkrati vloga za izda jo odločbe o odmeri občinske takse, s katero organ občinske uprave taksnemu zavezancu odmeri višino takse v skladu s tarifo ter navede rok in način plačila obveznosti.

Taksni zavezanec je dolžan prijaviti organu občinske uprave vsako spremembo, ki bi lahko vplivala na odmero občinske takse takoj, ko zanjo izve, oziroma najkasneje v roku 8 dni od nastanka spremembe.

**10. člen**

Občinsko takso plačuje taksni zavezanec vnaprej za določeno časovno obdobje: leto, mesec, teden ali dan.

**11. člen**

Na območju pod viaduktom na Vogrskem (območje tržnice Vogrinka) se lastni premični prodajni objekti zavezanca lahko postavljajo le v primeru, ko ni na razpolago drugih, urejenih prodajni h površin (miz oz. stojnic).Ta določba ne velja za vozila, ki so posebej prirejena za prodajo.

Prednost pri prodaji na tržnici Vogrinka imajo ponudniki domačih kmetijskih izdelkov in pridelkov.

Podrobnejše pogoje uporabe tržnice Vogrinka predpiše župan s pravilnikom.

**12. člen**

Če taksni zavezanec ne plača takse v roku, kot je naveden v odločbi, se taksa prisilno izterja.

**13. člen**

Nadzor nad izvajanjem določb tega odloka opravlja pristojni organ občinske redarske in inšpekcijske službe, ki na terenu ugotavlja ali je uporaba oziroma namestitev taksnih predmetov prijavljena organu občinske uprave, preverja resničnost podatkov izkazanih na prijavi In plačilo občinske takse.

**14. člen**

Z globo v znesku 800 EUR se kaznuje za prekršek pravna oseba ali samostojni podjetnik posameznik, če:

* ne prijavi nastanka taksne obveznosti skladno z 9. členom tega odloka,
* v prijavi taksne obveznosti navede neresnične podatke, ki vplivajo na odmero taksne obveznosti,
* ne preveri ali je bila občinska taksa odmerjena in plačana pred uporabo ali namestitvijo taksnega predmeta kot to določa 12. člen tega odloka.

Z globo v znesku 200 EUR se kaznuje za prekršek posameznik ali odgovorna oseba pravne osebe če stori prekršek iz prejšnjega odstavka.

Posebni del:

**TARIFA OBČINSKIH TAKS**

**1. za uporabo javnih površin za prirejanje razstav, prireditev ali prodajo kmetijskih izdelkov in pridelkov, za vsak m2:**

* za tlakovane ali asfaltirane površine - 5 točk na dan
* za zelenice, makadamske in ostale površine - 2 točki na dan

**2. za uporabo prodajnih mest pod viaduktom na Vogrskem (tržnica Vogrinka)**

* za uporabo urejenih prodajnih mest na območju (1 miza oz. stojnica) - 50 točk na dan (2,24 EUR)
* kot zgoraj, samo tedenska tarifa - 12 EUR
* kot zgoraj, samo mesečna tarifa - 50 EUR
* kot zgoraj, samo letna tarifa - 300 EUR
* za postavitev lastnega prodajnega objekta na območju (1 miza oz. stojnica do obsega 10 m2) - 50 točk na dan (2,24 EUR)

**3. za parkiranje na javnih površinah:**

* za eno avto-taksi postajališče - 5000 točk na leto
* za eno postajališče za tovorna vozila - 5000 točk na leto

**4. za uporabo javnega prostora za kampiranje:**

* za vsak m2 - 1,5 točke na dan

**Odlok o občinskih taksah (Uradno glasilo Občine Renče-Vogrsko, št. 7/2011) vsebuje naslednjo končno določbo:**

»15. člen

Ta odlok začne veljati petnajsti dan po objavi v Uradnih objavah v občinskem glasilu.«.

**Odlok o spremembi Odloka o občinskih taksah (Uradno glasilo Občine Renče-Vogrsko, št. št. 5/2015) vsebuje naslednjo končno določbo:**

»9. člen

Ta odlok začne veljati petnajsti dan po objavi v Uradnih objavah v občinskem glasilu.«.

**Odlok o spremembah in dopolnitvah Odloka o občinskih taksah (Uradno glasilo Občine Renče-Vogrsko, št. št. 16/2023) vsebuje naslednjo končno določbo:**

»3. člen

Ta odlok začne veljati naslednji dan po objavi v Uradnih objavah v občinskem glasilu, uporabljati pa se začne 1. februarja 2024.«.